**Notă informativă**

**la proiectul de hotărîre a Guvernului**

 **pentru modificarea și completarea unor hotărîri ale Guvernului**

Activitatea privind distribuirea/comercializarea pe teritoriul Republicii Moldova, a mărfurilor de uz personal folosite, inclusiv importul acestora, este reglementată de prevederile mai multor acte normative, și anume (dar fără limitarea la acestea): Legea nr. 231/2010 cu privire la comerțul interior, Legea nr. 105/2003 privind protecția consumatorilor, Legea nr. 172/2014 privind aprobarea Nomenclaturii combinate a mărfurilor, Hotărîrea Guvernului nr. 931/2011 cu privire la regulile de desfășurare a comerțului cu amănuntul, Hotărîrea Guvernului nr. 955/2004 despre aprobarea Regulamentului-tip de funcționare a piețelor.

Concomitent, cerințele și restricțiile specifice față de importul și comercializarea articolelor respective sunt prevăzute de *Hotărîrea Guvernului nr. 427/2001 privind importul și comercializarea unor mărfuri de uz personal folosite*, precum și *Regulamentul Ministerului Sănătății nr. 4341/2001 privind normele sanitaro-igienice pentru importul şi comercializarea mărfurilor de uz personal folosite (second hand).*

Astfel, conform acestora,

***1.******Se interzice:***

*importul, cu titlu de ajutor umanitar, al încălţămintei uzate, lenjeriei de corp, jucăriilor folosite şi al hainelor pentru copiii de pînă la 3 ani;*

*comercializarea de produse sau prestarea de servicii care, utilizate în condiţii normale, pot pune în pericol viaţa, sănătatea sau securitatea consumatorilor.*

***2****.* ***Se permite:***

 *importul, cu titlu de ajutor umanitar, şi distribuirea gratuită a îmbrăcămintei şi articolelor textile folosite, altele decît cele prevăzute în pct.1 al prezentei hotărîri, numai în cazul în care acestea au fost supuse operaţiunilor de spălare, dezinfecţie şi dezinsecţie, certificate prin documente eliberate de instituţii abilitate din ţara de export sau de origine, distinct pentru fiecare lot.*

Aplicarea prevederilor ce interzic importul, comercializarea, precum și distribuirea gratuită cu titlu de ajutor umanitar a anumitor categorii de produse foste în folosință, în condițiile prezente ale legislației în vigoare, se constată dificilă, atît din punct de vedere social cît și economic. Acest fapt a fost sesizat și de către agenții economici din domeniul respectiv. Încălțămintea uzată, unele categorii de jucării, precum și haine pentru copii, urmare supunerii acestora operațiunilor de spălare, dezinfecție și dezinsecție, fapt confirmat prin certificate/avize corespunzătoare, nu pot reprezenta risc pentru sănătatea și viața populației. Dimpotrivă, datorită prețului scăzut în comparație cu cel al produselor noi, soluționează probleme de ordin economic la achiziționarea acestora.

Consecutiv, informăm că anul precedent, urmare a unui demers colectiv din partea importatorilor și comercianților de mărfuri de uz personal folosite, Consiliul Economic pe lîngă Prim-ministru a convocat 2 ședințe (28/10/16, 17/11/16) cu participarea reprezentanților semnatari ai demersului, Ministerului Economiei, Ministerului Sănătății, Ministerului Finanțelor și Serviciului Vamal. În cadrul acestor reuniuni au fost expuse argumente cu privire la oportunitatea excluderii barierelor pentru importul unor bunuri folosite pe teritoriul Republicii Moldova, cu indicarea practicii în acest sens a României, Federației Ruse și Republicii Belarus.

De notat că, sub egida Ministerului Economiei și Infrastructurii (Ministerul Economiei), la fel au fost organizate întruniri cu instituțiile vizate prin competență, iar pe lîngă aspectele menționate supra, au mai fost abordate subiecte ce țin de evaziunea fiscală și comerțul neautorizat cu mărfuri second-hand.

Urmare tuturor argumentelor și pozițiilor expuse în cadrul ședințelor respective s-a considerat oportună excluderea interdicțiilor cu privire la importul și comercializarea unor mărfuri de uz personal folosite. Prin urmare, se propune revizuirea și modificarea cadrului normativ actual în vederea ajustării listei de produse foste în folosință ce cad sub interdicția de import și comercializare.

Ministerul Sănătății, Muncii și Protecției Sociale, autoritatea responsabilă de supravegherea sănătății populației și stabilirii priorităților ce țin de sănătatea publică a înaintat cu titlu de propunere următoarea redacție pentru pct. 1 al Hotărîrii Guvernului nr.427/2001:

*„Se interzice importul pentru comercializare și cu titlu de ajutor umanitar, al lenjeriei de corp pentru toate categoriile de vîrstă și a unor categorii de jucării și articole folosite, destinate copiilor mai mici de 36 de luni: sunători, jucării destinate să fie folosite în leagăn, pat sau cărucior, jucării muzicale pentru introducerea în cavitatea bucală, biberoane, suzete și tetine, articole pentru stimularea dentiției”.*

Totodată, practica internațională relevă că din gama produselor foste în folosință interzise pentru comercializare se mai regăsesc: ciorapii, produsele de uz medicinal, medicamentele, produsele de igienă personală.

Astfel, în baza propunerilor parvenite de la Ministerul Sănătății, Muncii și Protecției Sociale, precum și urmînd exemplul practicii internaționale, prin proiectul menționat se intenționează extinderea listei de produse foste în folosință pasibile de a fi importate, comercializate și distribuite gratuit pe teritoriul Republicii Moldova, cu următoarele categorii de produse: încălțăminte, hăinuțe pentru copiii cu vîrsta de pînă la 36 luni, unele jucării.

Cu opinie pozitivă a reacționat și Primăria mun. Chișinău (Direcția generală comerț, alimentație publică și prestări servicii), menționînd că în conformitate cu prevederile Legii nr. 231/2010 cu privire la comerțul interior, mărfurile de uz personal folosite trebuie să se vîndă în piețe și magazine specializate, ceea ce ar facilita supravegherea produselor respective.

Reieșind din cele menționate, Ministerul Economiei și Infrastructurii informează că, a elaborat proiectul de hotărîre de Guvern pentru modificarea și completarea unor hotărîri ale Guvernului în vederea actualizării prevederilor Hotărîrii Guvernului nr. 427/2001 privind importul și comercializarea unor mărfuri de uz personal folosite și Hotărîrii Guvernului nr. 955/2004 despre aprobarea Regulamentului-tip de funcționare a piețelor în partea ce ține de revizuirea listei de mărfuri de uz personal foste în folosință importate și distribuite pe teritoriul Republicii Moldova, astfel încît încălțămintea, unele hăinuțe pentru copii, precum și unele categorii de jucării să nu facă obiectul restricțiilor menționate supra. Astfel, solicităm respectuos examinarea proiectului hotărîrii de Guvern respectiv și prezentarea avizului în termeni proximi.

**Viceministru Vitalie IURCU**